DA Den Europæiske Unions Tidende CE 88/12

(2004/C 88 E/0012)

SKRIFTLIG FORESPØRGSEL E-0434/03

af Erik Meijer (GUE/NGL) til Kommissionen

(18. februar 2003)

Om: Sterilisering af unge Roma-kvinder i Slovakiet på grundlag af vildledende informationer eller uden de pågældendes samtykke

1. Har Kommissionen kendskab til redegørelserne fra de slovakiske kvinder Magda Kandráèová og Sonja Pokutová i det nederlandske fjernsynsprogram Netwerk (TV 1, den 4. februar 2003, www.netwerk.tv), ifølge hvilke unge mødre fra Roma-samfundet får fjernet livmoderen efter komplikationer ved en fødsel eller bliver steriliseret uden deres medviden, eller efter at de pludselig under fødslen har fået en hurtig besked om, at det er nødvendigt med et medicinsk indgreb, som fører til deres tvungne uovervejede samtykke?

2. Taler meddelelserne fra sygehusdirektøren i Spišska Nova Ves sandt, ifølge hvilke Roma-kvinderne selv ønsker, at de adskilles fra andre slovakiske kvinder på sygehuset, og at det ifølge den slovakiske lov er tilladt, at kvinder umiddelbart efter kejserskridt nummer to får fjernet livmoderen, eftersom det skulle være godt for de pågældende kvinder?

3. Har Kommissionen kendskab til beretninger om, som bekræftes af menneskerettighedsorganisationen Poradna, at det af interviews med 230 Roma-kvinder fremgik, at 140 af dem var blevet vildledt på denne måde, og at sådanne uønskede indgreb især finder sted hos unge kvinder, som har fået deres første eller andet barn, og at man derfor kan antage, at det først og fremmest drejer sig om en foranstaltning, som tager sigte på at holde antallet af en befolkningsgruppe så lavt som muligt, som ikke er særlig afholdt af mange andre indbyggere?

4. Er der her tale om en fortsættelse af de fremgangsmåder, der er blevet udviklet under diktaturerne i 1938-1945 og i 1948-1989, som også uden noget særligt retsgrundlag lever videre i lægernes bevidsthed?

5. Hvad gør Kommissionen for at sikre, at det slovakiske retssystem forfølger de personer, som overtræder loven, og at der foretages eventuelle nødvendige lovændringer i Slovakiet, at tvungen sterilisering hurtigst muligt bringes til ophør, og at sådanne fremgangsmåder aldrig mere finder sted efter Slovakiets tiltrædelse af EU?

Svar afgivet på Kommissionens vegne af Günter Verheugen

(13. marts 2003)

Kommissionen er bekendt med de påstande, der for nylig er blevet offentliggjort i en rapport fra »Center for Reproductive Rights« (centret for retten til at få børn), der er en ikke-statslig organisation med sæde i New York. Ifølge disse påstande, der senere er kommet til udtryk i andre udtalelser i medierne, steriliserer læger i det østlige Slovakiet romakvinder, uden at disse har givet deres samtykke, eller efter at de er blevet tvunget til at give det. Rapporten rejser også spørgsmålet om andre menneskerettighedskrænkelser som f.eks. diskriminerende adgang til sundhedsressourcer og -behandling.

Tvangssterilisering af kvinder er strafbart ifølge slovakisk lovgivning.

Kommissionsmedlemmet med ansvar for udvidelsen har øjeblikkeligt rejst dette problem i et brev til den slovakiske premierminister, Mikulas Dzurinda, hvori det understreges, at disse påstande giver anledning til alvorlig bekymring og, hvis de viser sig at være rigtige, repræsenterer et alvorligt brud på menneskerettighederne. Det pågældende kommissionsmedlem har bedt de slovakiske myndigheder om at sætte kraftigt ind på at foretage de nødvendige undersøgelser, rette op på eventuelle diskriminerende forhold og holde Kommissionen underrettet om sagens udvikling.

Kommissionen er blevet informeret om, at den slovakiske vicepremierminister, Pal Csaky, har givet de kompetente myndigheder besked om at iværksætte de nødvendige undersøgelser.